**VYBRANÁ NEVESTA**

Na potoku v dedine štyri mlyny melú.

Do vriec sypú mlynári čistú múku bielu.

V jednom mlyne pekný syn. Šepká si svet celý,

že by otec s materou oženiť ho chceli.

Ale ako oženiť? Kde mu hľadať ženu?

Potešia sa rodičia venu bohatému.

„V mlyne hojnosť bola vždy – čo ak sa to zmení\_

Vieš čo vedia narobiť nerozumné ženy?

Ak nevedia gazdovať, grošu ujdú z domu!“

Povedala mlynárka: „Nečuduj sa tomu!

Nové sukne, zástery, čepce pre parádu!

Ťažko dobrú ženu nájsť. S peniazmi a mladú..!

Nemusí moc pekná byť. Načo nám je krásy?

Tá okolo prsta hneď chlapa omotá si!

Nebude nám po vôli. To nám nie je treba.

Nebude nás poslúchať. Mňa a ani teba!“

Získať dobrú nevestu, nuž to ľahké nie je,

No mlynárka rozmýšľa a potom sa smeje:

„Po žobraní vezmeš sa, kam ťa nohy ženú.

Cestou budeš synovi hľadať dobrú ženu.“

Takto vraví mužovi. Mlynár hlavu zvesí.

„Pôjdem rovno za nosom. Snáď ju nájdem kdesi.

Ktorá dievka pre syna, ktorá bude dobrá?

Chodil dlho po svete. Aj topánky zodral.

Ani vrátiť nechcel sa. Čo ho doma čaká?

Veď nevestu nenašiel. To zas bude vďaka!

Žena ostrý jazyk má, vynadá mu znova.

Smutná bola cestou späť myseľ mlynárova.

A keď domov prikvitol, sám bol. Bez nevesty.

Mlynárka sa nasrdí. Tak ho víta z cesty:

„Či si žiadnu nenašiel? Ach, ty dutá hlava!“

„Veď som vybrať nevedel, ktorá je tá pravá...“

tak sa muž chce obrániť, ale žena šteká:

„Tak načo si odišiel kamsi doďaleka?“

„Veď som nebol ďaleko,“ rozpráva jej teda,

„v domoch, kde som vyberal, všade bola bieda.

Jedno dievča dalo mi vody, iné chleba,

všade milo núkali, ako hosťa treba...“

Obzerá si mlynárka svojho muža zblízka:

„Tú modrinu pod okom, tú si odkiaľ získal?“

Muž si hlavu pošúcha. Čo má dodať k tomu?

„Jedno dievča lakomé vyhnalo ma z domu.

Ešte ma aj udrela, keď som odtiaľ letel!

Lakomejšej dievčiny niet snáď v celom svete.“

„To je naša nevesta! Hneď bež za ňou s darmi!

Tá iste náš majetok darmo nepremárni“,

povedala mlynárka. Tak teda aj bolo.

Veselo sa točili veľké mlynské kolo.

Keď vybraná nevesta objímala svokru,

Mlynár si hneď na čelo viazal šatku mokrú.